b'\n_START_ARTICLE_\nVar\xc4\x97nos d\xc5\xbeiovos sanatorija\n_START_PARAGRAPH_\nVar\xc4\x97nos d\xc5\xbeiovos sanatorija\xc2\xa0\xe2\x80\x93 pirmoji medicinin\xc4\x97 \xc4\xafstaiga Lietuvoje, kurioje, panaudojant gamtinius faktorius, fizioterapij\xc4\x85 ir tinkam\xc4\x85 maitinim\xc4\x85, buvo gydoma tuberkulioz\xc4\x97.\n_START_SECTION_\nIstorija\n_START_PARAGRAPH_\nApie tris kilometrus \xc4\xaf \xc5\xa1iaur\xc4\x99 nuo Senosios Var\xc4\x97nos, Gl\xc5\xabko kaime, dar carin\xc4\x97s Rusijos laikais buvo \xc4\xafrengta stacionari karin\xc4\x97 stovykla, skirta artilerist\xc5\xb3 mokymams. Po Pirmojo pasaulinio karo joje kur\xc4\xaf laik\xc4\x85 vyko ir Lietuvos kariuomen\xc4\x97s pratybos._NEWLINE_Karo gydytojas Albinas Grigaitis pratyb\xc5\xb3 metu pasteb\xc4\x97jo palankias vietov\xc4\x97s gamtines s\xc4\x85lygas: \xc5\xbeemynin\xc4\xaf klimat\xc4\x85, sausus pu\xc5\xa1ynus ir kokybi\xc5\xa1k\xc4\x85 aplinkini\xc5\xb3 e\xc5\xbeer\xc5\xb3 vanden\xc4\xaf. Jo pastang\xc5\xb3 d\xc4\x97ka 1927\xc2\xa0m. rugpj\xc5\xab\xc4\x8dio 1 d. buvusio poligono karinink\xc5\xb3 poilsio r\xc5\xabmuose buvo \xc4\xafsteigta Valstybin\xc4\x97 d\xc5\xbeiovinink\xc5\xb3 sanatorija. 1931\xc2\xa0m. antras gydymo korpusas buvo \xc4\xafkurdintas netoliese stov\xc4\x97jusiame buv. U\xc5\xbenemun\xc4\x97s gele\xc5\xbeinkelio stoties \xe2\x80\x9eArtilerija\xe2\x80\x9c pastate. Pastaroji gydykla pavadinta \xe2\x80\x9eDainavos\xe2\x80\x9c vardu, ji priklaus\xc4\x97 Kauno ligoni\xc5\xb3 kasoms. Abiems gydymo korpusams vadovavo gydytojas A. Grigaitis, tuo metu jau i\xc5\xa1\xc4\x97j\xc4\x99s \xc4\xaf atsarg\xc4\x85._NEWLINE_Valstybin\xc4\x97je d\xc5\xbeiovinink\xc5\xb3 sanatorijoje buvo 50 lov\xc5\xb3, o i\xc5\xa1 viso vienu metu jungtin\xc4\x97 sanatorija gal\xc4\x97jo priimti apie 150\xe2\x80\x93200 ligoni\xc5\xb3. Gydymo \xc4\xafstaigai priklaus\xc4\x97 27,5 ha mi\xc5\xa1ko bei 2,3 ha dirbamos \xc5\xbeem\xc4\x97s, netoliese tyvuliavo Gl\xc5\xabko ir Var\xc4\x97nio e\xc5\xbeerai. Patalpoms ir teritorijai ap\xc5\xa1viesti buvo \xc4\xafrengta autonomin\xc4\x97 elektrin\xc4\x97. Veik\xc4\x97 Var\xc4\x97nos klimatologinis postas, priklaus\xc4\x99s Lietuvos hidrometeorologinei tarnybai\xc2\xa0\xe2\x80\x93 sanatorijos vyr. sesel\xc4\x97 Jadvyga Grigaitien\xc4\x97 steb\xc4\x97jo ir fiksavo or\xc5\xb3 pasikeitimus. Buvo atidaryta biblioteka ir skaitykla, sanatorijos sal\xc4\x97je vykdavo kult\xc5\xabriniai renginiai (juos organizuoti pad\xc4\x97davo Var\xc4\x97nos mokytojas Andrius Ryli\xc5\xa1kis)._NEWLINE_Sanatorijos personal\xc4\x85 sudar\xc4\x97: direktorius (gyd. A. Grigaitis), \xc5\xabkio ved\xc4\x97jas, medicinos seserys, \xc5\xa1eiminink\xc4\x97, technikas, vir\xc4\x97jai, tarnait\xc4\x97s, sanitarai, slaugytojos, skalb\xc4\x97jos ir sargas\xc2\xa0\xe2\x80\x93 i\xc5\xa1 viso septyniolika asmen\xc5\xb3. Be to, buvo samdomi ir sezoniniai darbininkai. Vaist\xc5\xb3 gydymui naudojama nedaug, did\xc5\xbeiausi\xc4\x85 poveik\xc4\xaf pagijimui tur\xc4\x97jo daryti grynas pu\xc5\xa1yn\xc5\xb3 oras, kaloringas maistas, gydytojo nurodymai ir medicinos seser\xc5\xb3 globa. Veik\xc4\x97 Rentgeno ir kvarco aparatai. Maitinama buvo penkis kartus per dien\xc4\x85, didel\xc4\x97 reik\xc5\xa1m\xc4\x97 teikiama ir ligoni\xc5\xb3 savitaigai. Buv\xc4\x99 pacientai v\xc4\x97liau labai palankiai atsiliepdavo apie sanatorijos veikl\xc4\x85. Tai byloja ir ra\xc5\xa1ytojo Rapolo \xc5\xa0altenio, kelis kartus besigyd\xc5\xbeiusio joje, i\xc5\xa1spausdinti prisiminimai._NEWLINE_1944\xc2\xa0m. vasar\xc4\x85 prie Lietuvos art\xc4\x97jant Antrojo pasaulinio karo frontui, gyd. A. Grigaitis su \xc5\xa1eima pasitrauk\xc4\x97 \xc4\xaf vakarin\xc4\x99 Vokietijos dal\xc4\xaf ir sanatorijos gydomoji veikla nutr\xc5\xabko visam laikui. Karo pabaigoje sanatorijos statiniai beveik visi buvo sunaikinti, v\xc4\x97liau teritorija apaugo pu\xc5\xa1ynu. I\xc5\xa1likusio \xe2\x80\x9eDainavos\xe2\x80\x9c korpuso pastate pokaryje \xc4\xafkurdinta girininkija, po to \xc4\xafrengti butai. Apgriuv\xc4\x99s vandentiekio bok\xc5\xa1tas pritaikytas poilsio nameliui.'